Daar is tans slegs een gepubliseerde tenderprysindeks beskikbaar in Suid-Afrika vir gebruik deur bou-omgewing praktisyns. Die doel van hierdie artikel is om verslag te lewer oor ’n studie wat gedoen is oor hoe ’n meer onlangse tenderprysindeks daar sou uitsien. ’n Literatuurstudie is uitgevoer om die teorie van indekse te bestudeer. Dit is gedoen ten einde te bepaal watter tipe indeks asook watter formule die mees geskikte sou wees vir gebruik in Suid-Afrika. Daarna is die gepryste hoeveelheidslyste van geselekteerde projekte ontleed om verteenwoordigende aanwyseritems te bepaal asook die gewigte daarvan. Twee-en-dertig verteenwoordigende aanwyseritems wat gebruik kan word vir die berekening van die indeks is geïdentifiseer. Verdere ontleding van ingewinne gepryste hoeveelheidslyste van ’n aantal projekte oor ’n ses-en-’n-halfjaar tydperk is gedoen om gemiddelde tariewe vir die gekose 32 aanwyseritems te bepaal. Hierdie tariewe, saam met die bepaalde gewigte van die items, is gebruik vir berekening van ’n indeks. Die belangrikste bevinding van die studie is dat deur gebruik te maak van bostaande metodologie kan ’n tenderprysindeks daargestel word vir alternatiewe gebruik deur die Suid-Afrikaanse bou-industrie.